b'\n_START_ARTICLE_\nProtivirusni program\n_START_PARAGRAPH_\nProtivirusni program je ra\xc4\x8dunalni\xc5\xa1ki program oziroma skupek programov, ki so namenjeni za prepre\xc4\x8devanje, iskanje, odkrivanje in odstranjevanje programskih virusov in druge zlonamerne programske opreme, kot so \xc4\x8drvi in trojanski konji. Ta orodja so bistvenega pomena za uporabnike, saj se ra\xc4\x8dunalnik brez protivirusnega programa lahko oku\xc5\xbei takoj, ko je povezan z internetom. Ker se dnevno pojavlja ve\xc4\x8d tiso\xc4\x8d novih oblik zlonamerne programske opreme, morajo podjetja, ki izdelujejo protivirusne programe, le-te konstantno posodabljati in enako morajo storiti tudi njihovi uporabniki.\n_START_SECTION_\nZgodovina\n_START_PARAGRAPH_\nPred \xc4\x8dasom protivirusnih programov so se varnostna vpra\xc5\xa1anja in dileme pojavljale \xc5\xbee pri zaprtih ra\xc4\x8dunalni\xc5\xa1kih omre\xc5\xbejih, ki niso bili povezani z internetom. Ko pa se je za\xc4\x8dela doba interneta in se je vedno ve\xc4\x8d ljudi povezalo z internetom, je gro\xc5\xbenja postala \xc5\xbee vsaka nalo\xc5\xbeena datoteka, ogro\xc5\xbeena je bila elektronska po\xc5\xa1ta in hekerji so imeli mo\xc5\xbenost kraje podatkov iz kjerkoli po svetu._NEWLINE_Prvi znani virus je bil ustvarjen leta 1971 po imenu Creeper Virus. \xc4\x8cez \xc4\x8das ga je bilo mo\xc5\xbeno odstraniti s programom The Reaper. To je na neki na\xc4\x8din prvi protivirusni program, \xc4\x8deprav je besedo virus v tem kontekstu prvi\xc4\x8d uporabil ameri\xc5\xa1ki ra\xc4\x8dunalni\xc4\x8dar Frederick B. Cohenni \xc5\xa1ele leta 1983. Dejansko odstranjevanje virusov se je za\xc4\x8delo \xc5\xa1ele v drugi polovici 80-ih. Prvi je virus odstranil Bernd Fix leta 1987. Fix je zaslu\xc5\xbeen za odstranitev t. i. Vienna Virusa, ki je \xc5\xa1e vedno prisoten na ra\xc4\x8dunalnikih, na sre\xc4\x8do pa se ga enostavno odstrani s pomo\xc4\x8djo sodobnih protivirusnih programov. V pribli\xc5\xbeno istem \xc4\x8dasu je Atari Corporation sodelovanjem z G Data Software, Inc. razvil protivirusni program G Data. Njihov antivirusni program je bil razvit za osebne ra\xc4\x8dunalnike, ki so jih proizvajali pri Atari Corporation leta 1985._NEWLINE_Med prvimi trojanskimi konji je najbolj znan trojanski konj Beast, poznan tudi kot RAT (Remote Administration Tool). Oku\xc5\xbeil je lahko operacijske sisteme Windows 95 do Windows XP. Napisan v jeziku Dephi je nastal leta 2002._NEWLINE_Leta 1988 je bil objavljen eden prvih \xc4\x8drvov The Morris Worm. Spro\xc5\xbeil ga je \xc5\xa1tudent Robert Tappan Morris. \xc4\x8crv ni povzro\xc4\x8dil \xc5\xa1kode, le upo\xc4\x8dasnil delovanje ra\xc4\x8dunalnikov.\n_START_SECTION_\nDelovanje\n_START_PARAGRAPH_\nPoznamo ve\xc4\x8d vrst protivirusnih programov, njihov na\xc4\x8din delovanja pa se lahko razlikuje:_NEWLINE_1. Pregledovanje oz. skeniranje datotek na ra\xc4\x8dunalniku. Tak protivirusni program ima zbirko kod za posamezne viruse. \xc4\x8ce pri skeniranju zazna katero od teh kod, posku\xc5\xa1a datoteko zbrisati ali popraviti._NEWLINE_2. Pregledovanje programov, ki so sumljivi in predstavljajo gro\xc5\xbenjo._NEWLINE_3. Sandbox ali peskovnik. Protivirusni program naredi simulacijo operacijskega sistema, v katerem analizira delovanje nekega programa.\n_START_SECTION_\nTveganja\n_START_PARAGRAPH_\nV dana\xc5\xa1njem \xc4\x8dasu imajo uporabniki pestro izbiro protivirusnih programov, vsi pa se nagibajo k njihovi brezpla\xc4\x8dni uporabi. Med izbiranjem programov lahko pride do te\xc5\xbeav, npr. da uporabnik izbere navidezni program, ki se izdaja za protivirusni program, v resnici pa gre za zlonamerni program, ki prina\xc5\xa1a viruse. Najve\xc4\x8djemu tveganju se lahko izpostavi uporabnik sam, \xc4\x8de si kljub vsem varnostnim mo\xc5\xbenostim ne odlo\xc4\x8di za nobeno ali pa ne skrbi za posodabljanje varnostne za\xc5\xa1\xc4\x8dite.'